Հաննա Հիրշ-Պաուլի

Հաննա Հիրշ, ավելի ուշ՝ Հաննա Պաուլի (, ), շվեդ նկարչուհի, նկարել է հիմնականում կենցաղային ժանրում և դիմանկարներ։

Կենսագրություն 
Հաննա Հիրշ-Պաուլին ծնվել է 1864 թվականի հունվարի 13-ին Ստոկհոլմում, երաժշտական հրատարակիչ Աբրահամ Հիրշի (Abraham Hirsch) ընտանիքում, նրա հորեղբայրը՝ Ադոլֆ Հիրշը (Adolf Hirsch) բնանկարիչ էր։ Հաննան սկսել է գեղանկարչություն ուսումնասիրել տասներկու տարեկան հասակից։

Մանուկ հասակից Հաննան ընկերություն է արել Եվա Բոննիերի հետ (Eva Bonnier, 1857-1909), նրանք միասին որոշել են դառնալ նկարչուհիներ։ Սկզբում միասին սովորել են Ստոկհոլմի Օգոստոս Մալմստրոմի անվան (Օգոստոս Մալմստրոմ, 1829-1901) կանանց արվեստի դպրոցում, որտեղ Հաննան ընդունվել է 1880 թվականին։ Մեկ տարի անց Հաննան ընդունվել է Ստոկհոլմի Շվեդիայի գեղարվեստի թագավորական ակադեմիա, որտեղ նույնպես սովորել է Բոննիերի հետ։ Նրանց համակուրսեցին է եղել նաև Կարին Բերգուն, որն այդ ժամանակ Կարլ Լարսսոնի նախկին կինն էր։

1885 թվականին Հաննան «Ճրագի տակ» նկարի համար Թագավորական ակադեմիայից ստացել է ոսկե մեդալ և արտերկրում ուսումը շարունակելու համար կրթաթոշակ։ Նույն տարվա աշնանը, Հաննան, Եվայի ընկերակցությամբ մեկնել է Փարիզ, որտեղ ընդունվել է Կոլարոսի ակադեմիա։ Այնտեղ 1885-1887 թվականներին սովորել է Պասկալ Դանյան Բուվրեի և Ռաֆայել Կոլլինի արհեստանոցում։ 1886 թվականին Բարբիզոնում հանդիպել է իր ապագա ամուսնուն՝ նկարիչ Գեորգ Պաուլիի հետ։

1887 թվականին Հաննան և Գեորգը ամուսնացցել են և Իտալիայու  անցկացրել իրենց մեղրամիսը։ 1889 թվականին Փարիզում կայացած համաշխարհային ցուցահանդեսում Հաննա Հիրշ-Պաուլին մեդալ է ստացել «Ընկերներ» աշխատության համար։

1905 թվականին Հաննա և Գեորգ Պաուլիները վիլլա են կառուցել Նակա մունիցիպալիտետում, որտեղ յուրաքանչյուրն ունեցել է իր սեփական ստուդիան, բնակվել են հենց վիլլայում։ Ունեցել են երեք երեխա. Տորստենը (1889), Գեորգը (1891) և Ռութը (1896)։ 1940 թվականին, նրաց որդի Գեորգն իր կնոջ՝ Լիզայի հետ, զոհվել է ավտովթարից։

Իր ստեղծագործական կյանքի ընթացքում նկարիչ Հաննա Հիրշ-Պաուլին ստեղծել է արվեստագետների և գրողների մի շարք դիմանկարներ, որոնք հիմնականում իր և ամուսնու ընկերներն էին։ Նրանց թվում էին նկարիչ Կարլ Նորդստրեմը (1890 թ., գտնվում է Բոննիերի, Ստոկհոլմի դիմանկարների հավաքածուում), գրող Վերներ ֆոն Հեյդենստամը, գրող Սելմա Լագերլյոֆը (1932, Ազգային թանգարան), խմբային` «Ընկերներ» դիմանկարում (1907 թ., Ազգային թանգարան) նույնպես պատկերել է իրենց ընկերոջը` գրող Էլլեն Կեյին։

1935 թվականին Գեորգ և Հաննա Պաուլի զույգը Յոնկոպինգի քաղաքային արվեստի թանգարանին է նվիրել նկարների հավաքածու։ Հաննա Հիրշ-Պաուլին մահացել է 1940 թվականի դեկտեմբերի 29-ին Շվեդական Սոլնա համայնքում։

Այժմ նկարչի աշխատանքները գտնվում են Յոնկոպինգի արվեստի թանգարանում, Շվեդիայի ազգային թանգարանում, Գյոթեբորգի արվեստի թանգարանում, Բոննիեր ընտանիքի արվեստի գործերի մասնավոր հավաքածուում։

Հիշատակ 
Ստոկհոլմի հարավ-արևմուտքում գտնվող փողոցներից մեկը նկարչի անունով անվանակոչվել է Հաննա Պաուլի փողոց։ Քաղաքի այս տարածքում կան նաև շատ այլ փողոցներ, որոնք անվանվել են 20-րդ դարի առաջին կեսին հայտնի կանանց պատվին։

Պատկերասրահ

Ծանոթագրություններ

Գրականություն 
 Gynning, Margareta: "Pauli, Hanna", Svenskt biografiskt lexikon, 28, pp. 746–749
 Gynning, Margareta: Det ambivalenta perspektivet: Eva Bonnier och Hanna Hirsch-Pauli i 1880-talets konstliv, Stockholm: Bonnier, (Diss. Uppsala University), 1999.
 Hansen, Vibeke Waallann, Women Artists in Paris 1850-1900, p. 76-77.
 Hanna Pauli
 Гетеборгский музей, каталог.

Արտաքին հղումներ 

Կենսագրություն @ Svenskt Biografiskt Lexikon-ում
Հաննա Պաուլի աշխատանքները @ ArtNet-ում

Կոլարոսի ակադեմիայի շրջանավարտներ
Շվեդ նկարիչներ
Շվեդ նկարչուհիներ
Շվեդ արվեստագետներ